CELEX: 32017D1239
Language: hu
Date: 2017-07-06 00:00:00
Title: A Bizottság (EU) 2017/1239 végrehajtási határozata (2017. július 6.) a 2008/106/EK európai parlamenti és tanácsi irányelv értelmében Etiópiának a tengerészképzési és -képesítési rendszerek tekintetében történő elismeréséről (az értesítés a C(2017) 4555. számú dokumentummal történt) (EGT-vonatkozású szöveg. )

8.7.2017   
            
            
               HU
            
            
               Az Európai Unió Hivatalos Lapja
            
            
               L 177/43
            
         A BIZOTTSÁG (EU) 2017/1239 VÉGREHAJTÁSI HATÁROZATA
   (2017. július 6.)
   a 2008/106/EK európai parlamenti és tanácsi irányelv értelmében Etiópiának a tengerészképzési és -képesítési rendszerek tekintetében történő elismeréséről
   
      
         (az értesítés a C(2017) 4555. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   mivel:
   
               (1)
            
            
               A 2008/106/EK irányelv értelmében a tagállamok dönthetnek úgy, hogy érvényesítéssel elfogadják a harmadik országok által a tengerészek részére kiállított megfelelő képesítő, illetve jártassági bizonyítványokat, feltéve, hogy az érintett harmadik országot a Bizottság a tengerészképzési és -képesítési rendszerek tekintetében elismeri. E harmadik országoknak meg kell felelniük a Nemzetközi Tengerészeti Szervezetnek a tengerészek képzéséről, képesítéséről és az őrszolgálat ellátásáról szóló, 1978. évi nemzetközi egyezményében (a továbbiakban: STCW-egyezmény) foglalt valamennyi követelménynek.
            
         
               (2)
            
            
               2014. január 9-i levelében Luxemburg, illetőleg 2014. november 5-i levelében Ciprus kérelmezte Etiópia elismerését. Miután e kérelmeket megkapta, a Bizottság felvette a kapcsolatot az etiópiai hatóságokkal, hogy értékelje az ország képzési és képesítési rendszerét annak ellenőrzése céljából, hogy Etiópia maradéktalanul teljesíti-e az STCW-egyezményben meghatározott követelményeket, és hozott-e megfelelő intézkedéseket a bizonyítványokkal kapcsolatos csalások megakadályozására. A Bizottság közölte az etiópiai hatóságokkal, hogy az értékelés egy tényfeltáró vizsgálat eredményein alapul majd, amelyet az Európai Tengerészeti Biztonsági Ügynökség (az Ügynökség) szakértői végeznek el Etiópiában.
            
         
               (3)
            
            
               A Bizottság ezután a 2015 októberében elvégzett vizsgálat eredményei alapján elvégezte az etiópiai képzési és képesítési rendszer értékelését. Ezen értékelés során a Bizottság számos olyan területet azonosított, amelyekkel kapcsolatban az etiópiai hatóságoknak intézkedéseket kellett hozniuk, ideértve a képzési programok és tanfolyamok jóváhagyásával, a fedélzeti képzéssel, valamint a képesítéssel és az érvényesítéssel kapcsolatos hiányosságokat.
            
         
               (4)
            
            
               Az etiópiai hatóságok 2016 májusában önkéntes kiigazító intézkedési tervet nyújtottak be, majd azt 2016 júliusában, októberében és decemberében kiegészítették.
            
         
               (5)
            
            
               Az említett intézkedések keretében Etiópia új jogszabályokat fogadott el a nemzeti rendelkezésekkel kapcsolatban a bizottsági értékelés során feltárt hiányosságok megszüntetése érdekében, aktualizálta tengerészeti hatóságainak, oktatási és képzési intézményeinek minőségügyi eljárásait, valamint tengerészeti oktatási és képzési intézményeinek tanterveit és képzési programját.
            
         
               (6)
            
            
               A rendelkezésre álló valamennyi információt figyelembe véve a Bizottság megállapította, hogy az etiópiai hatóságok megtették az ahhoz szükséges intézkedéseket, hogy tengerészképzési és -képesítési rendszereiket összhangba hozzák az STCW-egyezményben meghatározott követelményekkel, és benyújtották a megfelelő igazoló dokumentumokat.
            
         
               (7)
            
            
               A Bizottság 2017 áprilisában átadta az etiópiai hatóságoknak az értékelésről szóló jelentést, amely a 2016. októberi vizsgálatot vette alapul, és figyelembe vette a kiegészített kiigazító intézkedési tervet.
            
         
               (8)
            
            
               Az értékelés végeredménye azt mutatja, hogy Etiópia megfelel az STCW-egyezmény követelményeinek, megszüntette valamennyi feltárt hiányosságot, és megfelelő intézkedéseket hozott a bizonyítványokkal kapcsolatos csalások megakadályozására.
            
         
               (9)
            
            
               A Bizottság jelentésben tájékoztatta a tagállamokat az értékelés eredményéről.
            
         
               (10)
            
            
               Az e határozatban előírt intézkedés összhangban van a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2008/106/EK irányelv 19. cikkének alkalmazásában a tengerészképzési és -képesítési rendszerek tekintetében a Bizottság elismeri Etiópiát.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. július 6-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 323., 2008.12.3., 33. o.